ועדת המשנה למאבק בסחר בנשים, כנסת 18, פרוטוקול מספר 11, 2010-02-17 09:30

אורית זוארץ: בוקר טוב, אני מתכבדת לפתוח את הישיבה.

אורית זוארץ: על סדר היום, מקומו של משרד הבריאות בטיפול בקורבנות הסחר.

אורית זוארץ: לפני שנתחיל את הדיון ביקשתי מסיגלית להגיע לכאן היום, סיגלית מילאה את תפקידה כמנהלת וועדת המשנה לאורך שנים רבות, מיום הקמתה.

אורית זוארץ: לצערי לאור שינויים בתוך המערכת נעשו שינוים גם בוועדה.

אורית זוארץ: אני רוצה לאחל לך המון הצלחה בהמשך ולהודות לה באופן אישי מהמקום שלי.

אורית זוארץ: ואם תהייה נציגה מארגונים שתרצה להתייחס ולומר כמה מילים, אני אשמח.

אורית זוארץ: אני לוקחת חלק מהמקום שלך ואני אומרת לסיגלית שמאוד עזרת לי בכניסתי לתפקיד.

אורית זוארץ: נכנסתי לתפקיד בחודש מאי, התגייסת ובאמת לימדת וליווית אותי, חשפת בפניי את כל התהליך ועשית את זה בצורה מאוד ממוקדת ומאוד אינטנסיבית תוך כדי המושב.

אורית זוארץ: לא יכולתי להיכנס לתפקיד בצורה טובה יותר.

אורית זוארץ: עשית תכנית עבודה, ואני חייבת לומר שהרבה בזכותך הוועדה הגיעה לאן שהיא הגיעה.

אורית זוארץ: לאורך השנים בפעילותך לצידה של חברת הכנסת זהבה גלאון וגם בתקופתי ממאי לצידי.

אורית זוארץ: אני באמת מאחלת המון הצלחה.

אורית זוארץ: לצערי הרב יש שינויים במערכות ולא תמיד זה בידנו.

אורית זוארץ: בהצלחה רבה.

סיגלית עדרי: האמת שרציתי לומר מספר מילים דווקא מהצד - - -

אורית זוארץ: מצד הכוח המבצע, הכוח המבצע והמזיע.

סיגלית עדרי: מהמקום החסוי ובדרך כלל לצד חברות הכנסת.

סיגלית עדרי: אני בכל זאת רוצה לומר מספר מילים, אני שמחה שנפלה בחלקי הזכות להיות שותפה לעשייה הזאת, בעצם בזירה המרכזית שמטפלת בסחר בבני אדם, להיות חלק בוועדה שבעיניי לקחה תפקיד חלוצי והיסטורי בנושא הזה של סחר בבני באדם בכלל ובנשים בפרט.

סיגלית עדרי: ברמה האישית אני יכולה לומר שאלו היו שבע שנים ו- תשע בוועדה בכלל, אלו היו שנים מאוד מעניינות ומאתגרות ברמה האישית והמקצועית.

סיגלית עדרי: אני רוצה לנצל את ההזדמנות הזאת ולהודות לכולם, לכל מי שעבד איתנו והיה שותף מלא של הוועדה, לכל נציגי משרדי הממשלה, משרד המשפטים, המשרד לבטחון פנים, הרשות לקידום מעמד האישה, משרד הרווחה, משרד הבריאות, משרד הפנים שהיו בעצם שותפים מלאים שלנו כאן

סיגלית עדרי: בוועדה ומאבק בתופעה שמעיבה ומטילה כתם כבד על החברה הישראלית.

סיגלית עדרי: אני כמובן רוצה להודות לכל נציגי זכויות האדם שעבדו איתנו בוועדה על התרומה החשובה והמכרעת שלהם לקידום המאבק בתופעה.

סיגלית עדרי: לשמחתי הרבה, התוועדתי לאנשים נפלאים שעובדים בארגונים האלה, הם היו בעצם הקול מהשטח שהביאו לנו את הבעיות ואת הסוגיות המרכזיות שהיה צריך לטפל בהן וסייעו רבות לעבודתה של הוועדה.

סיגלית עדרי: בעיניי הם עושים עבודת קודש, עבודה נפלאה שלא תמיד נשקפת באור הזרקורים לצערי.

סיגלית עדרי: אני חושבת שלולא העזרה של כולם, של כל משרדי הממשלה, נציגי הארגונים, גם הוועדה וגם מדינת ישראל לא היו מגיעים לתוצאות המרשימות שהושגו בשנים האחרונות שמתבטאות בצמצום ממדי התופעה.

סיגלית עדרי: אני רוצה לומר תודה מיוחדת לגברת עורכת הדין רחל גרשוני שעבדה איתי בצמוד לאורך השנים בתפקיד, לעורכת הדין נעמי לוינקרום שאיננה כאן, לעורכת הדין עדי וילנגר ממוקד סיוע לעובדים זרים, וכמובן לריטה חייקין מאישה לאישה בחיפה, לאגרי פלדנגרוד ולעדית הראל-שמש ממכון תודעה, שעבדו איתנו באופן שוטף וכולם סייעו לנו בקידום חקיקה מקפת בנושא ובהעלאת נושאים מרכזים בנושא קידום המאבק בסחר בבני אדם.

סיגלית עדרי: כמובן תודה גדולה לחברות הכנסת שעימן זכיתי לעבוד, חברת הכנסת לשעבר זהבה גלאון וכמובן ליושבת הראש כעת אורית זוארץ על הבעת האמון, התמיכה והגיבוי בעבודתי כאן בכנסת.

סיגלית עדרי: אני מאחלת הצלחה בהמשך.

אורית זוארץ: אנחנו נמשיך ונעזר בך כי אני חושבת שאת הידע שצברת במשך שנים ושהעברת אלי בצורה מאוד מרוכזת ומתומצתת בזמן מאוד קצר שאפשר לי להמשיך את העבודה בוועדה באופן רציף, הוא סוג של ידע שלא יסולא בפז.

אורית זוארץ: אני חושבת שאת יכולה להמשיך ולתרום במקום שאת נמצאת לנושא ברמה הציבורית.

אורית זוארץ: רחל גרשוני ביקשת לומר כמה דברים.

רחל גרשוני: אני יודעת שאני מדברת בשם הרבה אנשים פה, כשאני אומרת שמאוד צר לנו להיפרד מסיגלית.

רחל גרשוני: את האדם היחיד שנשאר איתי תשע שנים, זה דבר ראשון.

רחל גרשוני: מעבר לזה, היא הדוגמה לאדם עם ראש גדול, אדם שלא מסתפק בד' אמות של תפקידו אלא עושה יותר.

רחל גרשוני: מבחינה ארגונית אין מילים, היא ניהלה את הוועדה במקצועיות ובנועם, אלו שני דברים שלא תמיד משתלבים.

רחל גרשוני: אבל מעבר לזה, מחויבות לנושא, מעורה בנושא, מקדמת מהלכים מהותיים, יוצרת קשרים עם גופים ואנשים, את כל הדברים האלה היא עשתה מעבר לתפקידה ועשתה את זה ומהותית.

רחל גרשוני: אני רואה בה שותפה לדרך, אני רואה בה שותפה במאבק בסחר בבני אדם, שחקנית מרכזית.

רחל גרשוני: זכות לעבוד איתך.

ריטה איבשין חייקין: כאלה ששמעו שאלו מה סיגלית עוזבת, איך לא ידענו על זה?

ריטה איבשין חייקין: אני באמת מאוד מצטערת כי סיגלית בשבילי הייתה מתאמת שיכלה לעזור ולהמליץ ותמיד ברגע הנכון.

ריטה איבשין חייקין: תמיד יכולתי להתקשר ולשאול שאלה בכל מה שקשור לדיפלומטיה ויחסים ותמיד קיבלתי תשובות ובכלל המלצות והדרכה מה לעשות.

ריטה איבשין חייקין: אני מאוד מצטערת שסיגלית עוזבת אותנו, ואני באמת מעריכה את כל עבודתך ואת כל מה שעשית, ועל כל מה שאת.

ריטה איבשין חייקין: על ההליכה המשותפת איתנו, יחד איתנו חשבת והיית בכל המקומות ובכל הנושאים הכואבים כמו בוועדות וכאשר ישבנו בוועדות וראינו שדברים עוברים וגם כאשר ראינו שדברים נופלים לנו מהידיים, אני בכלל לא צריכה להזכיר אלו וועדות אלו היו.

ריטה איבשין חייקין: בשם הארגון אנחנו מודות שהיית איתנו, אני מקווה שעוד נראה אותך ושתחזירי אלינו, אני מקווה שנמשיך לשתף פעולה.

אסנת כהן ליפשיץ: גם אני מדברת בשם כל מי שעבד איתך מהמוקד לסיוע עובדים זרים, כשאת מדברת על זכות אני חושבת שכל מי שעבד איתך הרגיש שזו זכות.

אסנת כהן ליפשיץ: במוקד סיוע לעובדים זרים תמיד הרגישו שאת פתוחה להקשיב ולקבל, ושאת הרעיונות כלליים את תדעי למלא, למנף, לנתב ולהעביר אותם לתכנית מאוד מאוד ברורה שאפשר להתקדם איתה.

אסנת כהן ליפשיץ: אנחנו מאוד מצטערים שאת עוזבת והמון המון תודה רבה.

אסנת כהן ליפשיץ: העבודה איתך הייתה מאוד נעימה.

אורית זוארץ: את סיגלית כרכזת הוועדה, תחליף אריאלה אהרון, שנכנסת לנעליים מאוד גדולות ומאוד מאתגרות.

אורית זוארץ: שמעת וגם מההכרות שלנו את סיגלית, כולנו יודעות שהידע והניסיון שלה לא יסולא בפז, ויש לך תהליך של למידה, אני מקווה שתוכלי להגיע למקום הזה.

אורית זוארץ: אנחנו נתחיל בדיון הפורמלי.

אורית זוארץ: נמצאת איתנו הגברת ורד סויד ראש הרשות לקידום מעמד האישה ממשרד ראש הממשלה.

אורית זוארץ: אני מברכת על הגעתך, חשוב לנו מאוד שאת מגיעה ועושה מאמצים להגיע לכל דיון ודיון.

אורית זוארץ: אני מאמינה שגם הנושאים שעולים כאן מגיעים בשידור ישיר לאדם שעומד ומוביל את המערכת שלנו.

אורית זוארץ: אני חושבת שזה מאוד חשוב ומשמעותי שהקול הזה שנשמע כאן מדי שבוע, שלעיתים מגיע למשרדו דרך התקשורת או דרך ערוצים אחרים, אבל כשהוא מגיע בשידור ישיר ובערוץ המרכזי שבאמצעותו הוא צריך להגיע אני חושבת שזה תורם מאוד לעבודה שלנו מול משרדי הממשלה.

אורית זוארץ: נמצא איתנו גם המנהל הכללי של משרד הבריאות דוקטור איתן חי-עם, נמצא כאן איתנו עורך הדין נתן סמוך מהלשכה המשפטית של משרד הבריאות.

אורית זוארץ: הדיון היום בוועדה הוא דיון המשך לסוגיות שעלו כאן

אורית זוארץ: במשך השנים מאז שמדינת ישראל החליטה לטפל בצורה יסודית ומעמיקה בקורבנות הסחר בכלל ובנשים בפרט.

אורית זוארץ: לאורך השנים עלו כמה קשיים בתהליך הטיפול והשיקום על הציר של משרד הבריאות ומשרד הרווחה.

אורית זוארץ: קיימנו דיון אחד עם שר הרווחה, קווינו מאוד שסגן שר הבריאות יגיע לכאן היום אבל לצערי קיבלנו הודעה שהוא לא יגיע ושאתה תמלא את מקומו בצורה נאמנה.

אורית זוארץ: הצפייה שלנו שתגלה באמת מידה רבה של מחויבות ואחריות כמי שמיצג את המערכת ושתוכל לתת מענה לכל אותם קשיים שעולים.

אורית זוארץ: אחד הקשיים המרכזים הוא באמת הטיפול בקורבנות סחר דרך הציר של מערכת הבריאות.

אורית זוארץ: אחד הנושאים שעלו בוועדות הקודמות זה חוסר היכולת לתת מענה לקורבנות הסחר כשהן לא מטופלות במקלט, כשהן חוזרות לקהילה ובעצם מבקשות לקבל את המענה לצרכים שלהן בקהילה בתוך המסגרת שנוצרה.

אורית זוארץ: זו אחת הבעיות המרכזיות שאנחנו צריכים לטפל ולפתור.

אורית זוארץ: אנחנו נשמח לשמוע מה המשרד עושה ולאחר מכן לעשות חשיבה משותפת איך אנחנו מצליחים למצוא פתרון ולקדם אותו.

אורית זוארץ: אני מדברת על נושא הביטוח הבריאותי והתקציב שעומד לרשותכם.

אורית זוארץ: אולי לעשות חשיבה קצת אחרת ויצירתית איך אפשר לתת מענה ולפתור.

אורית זוארץ: אני מקדמת בברכה את חברת הכנסת מרינה סולודקין שהצטרפה אלינו.

אורית זוארץ: בבקשה.

איתן חי-עם: תודה רבה על ההזמנה.

איתן חי-עם: בהיותי מנהל כללי חדש יחסית, התחלתי ללמוד את הנושא המורכב ולהגיד שאני שולט בו במלואו יהיה לא הוגן ולא ישר, אבל ללא ספק אני מכיר את הבעיות.

איתן חי-עם: מאחר שמי שהתעסק הרבה בנושא לאורך הדרך הוא נתן סמוך אני מציע שהוא יציג ויסוקר מה קורה כרגע עם הוועדות ויגיד מה אנחנו עושים.

אורית זוארץ: אולי לפני שהוא יציג מה נעשה, חשוב לשמוע מהי עמדתך, מהי תפיסת עולמך, מאיזה מקום אתה מגיע ומה אתה חושב על סוגית קורבנות הסחר.

נתן סמוך: אני מציע שמאחר והרבה מהתכנים נמצאים בתוך מסגרות שהממשלה קבעה לשם כך, ברשותך אני אסביר מהו תהליך קבלת החלטות שהממשלה הועידה למטרה הזאת ואז יהיה אפשר להיכנס לסוגיות מסוימות, למרות שאולי זה קצת מוקדם אבל הוועדה תחליט לפי הצגת הדברים.

אורית זוארץ: לעולם התוכן ולתפיסה ולעמדה יש משמעות גדולה על התהליך, ישב כאן לפני שבוע ראש הרשות מינהל האוכלוסין החדש והוא באמת הציג את תפיסת עולמו האישית.

אורית זוארץ: לדעתי בתהליך קבלת החלטות אנחנו בדרך כלל מעבר לחוק ולתקנה ויש מרחב פעולה נרחב לתפיסת העולם האישית, איך אני כאדם, כאזרח כמי שעומד בראש מערכת מתייחס לנושא.

איתן חי-עם: אין לי בעיה, נתן סמוך ניסה להגן עלי כי הוא יודע מה אני הולך להגיד.

איתן חי-עם: אגיד במילה אחת.

איתן חי-עם: שאלת מאיפה אני בא, - אני לא יודע מאיפה אני בא, את התכוונת לאג'נדה, אני בא מקיבוץ מגן - עוטף עזה.

איתן חי-עם: עוד טרם הגעתי לתפקיד ובתפקיד יותר, גיליתי שהמילה חמלה נמחקה מהמילון של מדינת ישראל והיא לא קיימת.

איתן חי-עם: התפקיד של כולנו, כל אחד מהמקום שהוא נמצא, זה בהחלט לזכור את אלה שדווקא אין להם את היכולת להגיד את מה שהם צריכים להגיד, אין להם את היכולת לצעוק.

איתן חי-עם: אסור להתרשם מאלה שצועקים הכי הרבה.

איתן חי-עם: אני חושב שבשנים האחרונות, וזו לא הממשלה הנוכחית או ממשלה אחרת, וחלילה, אלו הממשלות לדורותיהן, המדינה לתפיסתי זנחה את אלה שצריך לתמוך בהם.

איתן חי-עם: אתמול סיירתי עם סגן השר בבית חולים אברבנאל שאת המראות אי אפשר לתאר.

איתן חי-עם: אני הייתי שם קודם וביקשתו אותו להצטרף, הוא היה במקומות אחרים.

איתן חי-עם: אני לא אתאר את זה אבל צריך להבין את המצוקות כולל בסחר בבני אדם.

איתן חי-עם: יש מרפאה בתל אביב שבה סיירתי לילה שלם, סיירתי עם הניידת.

איתן חי-עם: יש אנשים שנמצאים במצב הקשה ביותר שאפשר.

איתן חי-עם: אחרי שהסתובבתי במקומות אלה, חבריי אני רוצה לומר שהחברה הישראלית הצליחה למחוק ולא לראות את זה.

איתן חי-עם: חזרתי המום בבוקר לאנשים שהם אנחנו והם לא האמינו למה שסיפרתי.

איתן חי-עם: הם חשבו שאני עייף מדי, אני ממציא או מגזים, ותאמינו לי לא הייתי צריך להגזים.

איתן חי-עם: לתפיסתי, בכל דבר שאני אוכל לתרום, ושאני מקווה שאצליח לקדם במשרד.

איתן חי-עם: אני אומר את זה על דעת הנהלת המשרד, אנחנו נעשה באמת הכל כדי לקדם דווקא את אלה שאנחנו צריכים לשמש להם פה.

איתן חי-עם: בחלק מהמקרים ובאופן לא מדהים לא מדובר בסכומי כסף גדולים.

איתן חי-עם: אם אומרים שנבנה בית חולים חדש ברור לי למה יש לי וויכוחים, אני לא מסכים עם האוצר שעכשיו מדברים על הוצאה שצריכים עבורה לשנות סדרי עדיפויות.

איתן חי-עם: בנושא הזה לעיתים זה לא שם.

איתן חי-עם: בדברים הקטנים האלה כמו המרפאה בתל אביב שעושה עבודת קודש שקמה או נופלת בסוף על 750,000.

איתן חי-עם: סידרנו את זה ועזרו לנו, וגם האוצר היה בסדר.

איתן חי-עם: אבל תראו על מה יכולה ליפול מרפאה שנותנת שירות כל כך חשוב לכל כך הרבה אנשים.

איתן חי-עם: אני חושב שהתפקיד שלנו כחברה והתפקיד שלי כמנהל הכללי זה באמת לראות איפה אנחנו יכולים לעזור למקסימום אנשים שמגיע להם.

איתן חי-עם: עלינו לזכור מי אנחנו ומה אנחנו ולעשות את המקסימום.

איתן חי-עם: כך אני מתנהל וכך אני מנסה להנחיל במשרד.

איתן חי-עם: אני מודה שלא תמיד בהצלחה אבל אני מקווה שבחלק מהמקרים כן בהצלחה.

איתן חי-עם: אנחנו נמשיך.

אורית זוארץ: אני מודה לך על דבריך ואני מאוד שמחה שהתעקשתי שתתייחס לנושא לפני שנדבר על הציר הביצועי,והפרגמאטי והחוקי.

אורית זוארץ: במקרים רבים, כמו שלמדתי גם כאן בוועדה, לעולם התוכן שאדם מגיע איתו לתפקיד הציבורי, לרגישות החברתית שהוא מגלה ולנכונות שלו להתגייס תפקיד חשוב מאוד.

אורית זוארץ: אני מאוד שמחה על המקום שבו אתה נמצא.

אורית זוארץ: אני מאחלת לך המון הצלחה.

אורית זוארץ: דבר נוסף שאני רוצה לחדד ואנחנו מעלים את זה בדיונים, בוועדה כאן אנחנו מטפלים בקורבנות סחר וחשוב מאוד כן לעשות את ההבחנה הזאת בין פליטים שצריך לטפל בהם בצורה הראויה, בין העובדים זרים שצריך לטפל בהם במלוא הרגישות לבין קורבנות סחר שנעברה כלפיהם עבירה בתחומי המדינה.

אורית זוארץ: כאן יש לנו אחריות כפולה ומכופלת על אותם קורבנות.

אורית זוארץ: לכן אנחנו משתדלות בדיונים שלנו למקד את הדיון ככל שנוכל בקורבנות הסחר ובטיפול המדינה בהם.

אורית זוארץ: בבקשה נעבור לצד הביצועי.

נתן סמוך: שלום ליושבת ראש הוועדה.

נתן סמוך: אני מהלשכה המשפטית במשרד הבריאות.

נתן סמוך: ציינה יושבת ראש הוועדה שקבוצת קורבנות סחר בנשים מעוררת בעיות ייחודיות ומסוימות והיא גם כפופה להסדרים שקיימים בעולם וגם בארץ שנותנים ביטוי להיבטים שמייחדים את האוכלוסייה הזאת לעומת אוכלוסיות אחרות.

נתן סמוך: עדיין כממשלה צריך לזכור שאנחנו מתעסקים כיום בעיקר, ובוודאי כתוצאה מתהליכים שונים שקרו כולל אנשים שמגיעים מאזורים שונים ללא מטריה כלכלית, ללא רשת בטחון חברתי, כסף, כיסוי סוציאלי וכדומה.

נתן סמוך: אנחנו מתעסקים עם הרבה מאוד קבוצות שלכל אחת מהן יש מצוקה מאוד כבדה.

נתן סמוך: אנחנו מחויבים לבדוק ולטפל גם בקבוצות האלה.

נתן סמוך: למטרה הזאת מונתה וועדה בין משרדית בראשותו של דוקטור טוביה חורב – סגן המנהל הכללי לכלכלת בריאות, שדנה באופן רוחבי בכלל הקבוצות של אנשים שנמצאים בארץ.

נתן סמוך: לא שנמצאים בארץ שבוע שבועיים אלא נמצאים בשהייה משמעותית שמחייבת את המדינה לפחות להידרש, אני לא מדבר ברמת הפתרון, אלא לפחות להידרש לשאלה מה עושים כשהאוכלוסיות האלה נקלעות למצב בו הן זקוקות לשירותים רפואיים.

נתן סמוך: מטבע הדברים וכפי שזה נכון לגבי תושבי המדינה כשהם נקלעים למצוקה בריאות ולא מצפים מהם להוציא את הכסף מכיסם כי לא תמיד מדובר בשירותים שמתאימים לכיסם.

נתן סמוך: כך זה נכון לגבי אוכלוסיות נוספות.

נתן סמוך: אפשר לראות את המייחד את קורבנות סחר בנשים ולנסיבות שהביאו אותן למצבן.

נתן סמוך: אבל בנקודת הזמן שהאוכלוסייה הזאת נמצאת בארץ וזקוקה לשירותים רפואיים יקרים כולל שירותים עם רמת דחיפות, גם אם זה לא מצב חירום רפואי שעבורו נותנים שירותים ללא שום התניה.

נתן סמוך: אבל בנקודת הזמן הזאת מצבה הוא חמור וקשה, אבל קשה גם מצבן של הרבה קבוצות אחרות, כולל קבוצת המסתננים.

נתן סמוך: לגבי העובדים הזרים אני פחות אתייחס כי לגביהם יש הסדר שמחייב את המעביד, אבל בהחלט ישנן קבוצות נוספות שבנקודת הזמן שלהן בארץ ואין להם אלטרנטיבה לקבל את השירות במקום אחר.

נתן סמוך: מצבן בלי שום קשר אם יש למדינה אחריות או שאין לה אחריות ומה הן הנסיבות שהביאו אותן.

נתן סמוך: באותה נקודת זמן מצבן קשה בדיוק באותה מידה.

נתן סמוך: התקף לב של מסתנן והתקף לב של מבריח אמצעי לחימה או של קורבן סחר בנשים הוא אותו התקף.

נתן סמוך: העובדה שאין להם את האפשרות לקבל את השירות היא בעיה, והיא בעיה רוחבית.

נתן סמוך: בעקבות כך המחשבה של הממשלה היתה, וגם בעקבות עתירות שהוגשו לבית הדין הגבוה לצדק ביחס לילדים וביחס לבגירים, לרכז את כל העבודה באמצעות ועדה אחת שתראה את התמונה הכוללת ושתיתן כמובן ביטוי למה שמייחד קבוצות מסוימות לעומת קבוצות אחרות.

נתן סמוך: זה לא אומר שכולם שווים אלא זה אומר שכדי לתת תשובה אינטגרטיבית צריך לראות את הדומה והשונה בין הקבוצות.

נתן סמוך: אנחנו חשבנו שכך צריך לנהוג.

נתן סמוך: חשוב לציין שלפני שמונתה הוועדה בראשותו של דוקטור טוביה חורב, שיש בה נציגות לכלל משרדי הממשלה הרלוונטיים, משפטים, רווחה, בריאות, אוצר, המוסד לביטוח לאומי וכדומה.

נתן סמוך: לפני כן עוד מונתה על ידי הממשלה וועדת מנהלים כלליים לנושא של קורבנות סחר בבני אדם.

נתן סמוך: וועדת המנהלים הכלליים הזאת עוד לפני מינוי ועדת חורב מינתה צוות בראשותו של דוקטור מיכאל דור, שלצערו לא היה יכול להיות פה היום.

נתן סמוך: הצוות הזה היה אמור להגיש את המלצותיו בנושא הסדר או כיסוי רפואי לנושא קורבנות סחר בבני האדם, וליתר דיוק לקורבנות סחר בנשים.

נתן סמוך: עורכת הדין רחל גרשוני ממשרד המשפטים מלווה באופן מאוד אינטנסיבי את עבודת הצוות והיא בוודאי תוכל להתייחס לזה.

נתן סמוך: השאלה הראשונה שאנחנו נדרשנו אליה היא האם כרגע, ושים לב לעובדה שוועדת חורב יושבת על המדוכה עם לוחות זמנים וניסיון של בית הגבוה לצדק שמעורב בכמה עתירות לקבוצות דומות, שהוא בהחלט עוקב מקרוב אחר עבודת הוועדה.

נתן סמוך: האם לאור זה יש מקום להמשיך את עבודת הצוות.

נתן סמוך: אני אומר כבר עכשיו שהחלטת המנהל הכללי של משרד המשפטים שהוא יושב ראש וועדת המנהלים הכלליים הייתה שבשלב זה הצוות הבין משרדי יגיש את המלצותיו.

נתן סמוך: , וועדת המנהלים הכלליים לאחר שהצוות יגיש את המלצותיו תחליט אם היא מקדמת את הנושא הזה בנפרד או שהיא מתחברת לעבודת הוועדה של טוביה חורב.

נתן סמוך: כרגע מתקיימים דיונים בצוות, מוחלפות טיוטות, הנושא הזה לא סגור.

נתן סמוך: תגיד רחל גרשוני להערכתי שאנחנו תוך פרק זמן לא ארוך, אני יכול להעריך אותו כתקופה של בין שבועיים לשלושה שבועות יהיה ניתן להערכתנו לסכם על טיוטה מוסכמת שתוגש לוועדת המנהלים הכללים.

נתן סמוך: וועדת המנהלים הכלליים תצטרך להחליט אם היא מקדמת את הטיוטה הזאת או שהיא מתחברת לוועדה של טוביה חורב ובעצם מסתכלת על התמונה בצורה רחבה.

נתן סמוך: בין הדברים שעומדים לדיון מיהם בעצם קורבנות סחר נשים, על איזה תקופה מדברים - -

מרינה סולודקין: יש המלצות ואין טיוטה.

נתן סמוך: יש טיוטה, אבל הטיוטה הזאת היא בהחלט לא סופית והיא בדיונים.

נתן סמוך: אני מעריך שידרשו שבועיים או שלושה שבועות כדי להגיש אותה כהמלצה של צוות המשנה לוועדת המנהלים הכלליים.

אורית זוארץ: ממתי הוועדה הזאת עובדת?

נתן סמוך: תוכל להגיד זאת, רחל גרשוני שליוותה את הצוות הזה.

נתן סמוך: הדברים שעומדים כרגע על הפרק זה הנושא ובעצם על איזה תקופה מדובר, על איזו קבוצה מדובר, מה היקף השירותים, עד איזו נקודת זמן השירותים האלה ניתנים, והאם זה נעשה במסגרת הביטוח הממלכתי או בהסדר אחר שהמדינה תקבע כמו תקציבי זה או אחר.

נתן סמוך: יכול להיות שתהייה קביעה מי זכאי או לא זכאי או כל מיני שאלות ברמה הזאת.

נתן סמוך: השאלות האלה יתבררו ואנחנו מניחים שבסופו של דבר הן יסוכמו תוך שבועיים שלושה.

נתן סמוך: בסוף תצטרך וועדת המנהלים הכלליים להחליט איך לקחת את זה משם.

נתן סמוך: אני לפחות חושב, ויגידו חברים אחרים, שכדאי לצוות הזה להשלים את עבודתו ולא להיכנס להתחייבויות ביחס לשאלה מהם השירותים, לאיזו קבוצה ובדיוק לאיזו תקופה.

אורית זוארץ: מה שאתה אומר ומי עובד איתי פרק זמן מסוים מבין ששבועיים שלושה זה אומר שזה יהיה בסוף המושב, שאז אתם מגיעים הנה ומציגים את מסקנות הביניים?

אורית זוארץ: אנחנו עובדים בלוח זמנים מאוד מאוד מוגדר וברור עם מטרות ויעדים.

אורית זוארץ: אם אתה אומר שבועיים שלושה.

אורית זוארץ: זה מחייב אותך.

נתן סמוך: אני אמרתי שאני מעריך.

אורית זוארץ: היה לנו סיפור עם משרד ממשלתי אחר שהתחייב לחודש ינואר ודחינו לחודש פברואר וכעת הם מבקשים לדחות לחודש מרץ.

נתן סמוך: אני אמרתי שאני מעריך.

נתן סמוך: בגלל שהצוות הזה מונה על ידי המנהל הכללי של משרד המשפטים, מי שיחליט מה להראות ואיך להראות הוא המנהל הכללי של משרד המשפטים וצוות המנהלים הכלליים שהוא יושב בראשותו.

נתן סמוך: אני לא יכול לבוא ולהגיד מה יוצג בפני הוועדה ומה לא כי הוועדה היא לא שלי והיא של המנהל הכללי של משרד המשפטים.

נתן סמוך: אנחנו נעשה כל מאמץ שבתוך תקופה של שבועיים שלושה ההמלצות האלה תוגשנה למנהל הכללי של משרד המשפטים.

נתן סמוך: המנהל הכללי של משרד המשפטים יחליט לעשות עם זה, איך לקדם ואת מה לחשוף וזה נתון לשיקול דעתו.

אורית זוארץ: מה שאני רוצה להעיר ולהאיר סביב הסוגיה הזאת, השר שממונה על ביצוע החוק הוא גם מוסמך להתקין תקנות לביצוע.

אורית זוארץ: לכן במקרה הזה יש החלטה, וגם החלטת ממשלה, ובעקבות החלטת הממשלה הוקמה הוועדה הבין משרדית.

אורית זוארץ: אנחנו מדברים על סוגיה שלמיטב הבנתי מנסים לטפל בה כבר שלוש שנים באופן פורמאלי.

אורית זוארץ: השאלה איפה המקום שלכם כמשרד להתקין תקנות ביניים.

אורית זוארץ: אותן קורבנות סחר מקבלות את המעמד בהיבט אחד שמקנה להן את הזכות לשנת שיקום.

אורית זוארץ: אנחנו מדברים על קורבנות סחר שמוכרים.

נתן סמוך: החוק לא מתייחס לזכות לביטוח בריאותי כי המחשבה הייתה שבסופו של דבר זה ייפתר באחת משתי צורות.

נתן סמוך: האחת, הסדר חוץ חקיקתי, שמקובל היום אגב לגבי נשים שנמצאות במקלט, ועל כך הממשלה התחייבה ואת ההתחייבות הזאת של הממשלה הממשלה מקיימת.

נתן סמוך: שנייה, ככל שמדובר בנשים שאינן נמצאות במקלט, כמו שגברתי העירה, זו קבוצה שבהחלט נמצאת במוקד, אין היום שום הסדר שלהערכתנו אפילו לא מסמיך את הממשלה בתוך הנושא של סחר בבני אדם, אין הסדר שמסמיך את הממשלה לקבוע הסדרים לביטוח בריאותי.

נתן סמוך: אבל הממשלה מוסמכת מתוקף חקיקה כללית, שהוא חוק ביטוח בריאות ממלכתי, לקבוע הסדרים לגבי קבוצות.

אורית זוארץ: ייחודיות כמו ילדי עובדים זרים.

נתן סמוך: לגבי ילדי עובדים זרים הממשלה לא עשתה את זה דרך התקנות, היא עשתה את זה במסגרת הסדר וולונטרי עם קופת חולים מאוחדת.

נתן סמוך: הממשלה יכולה דרך סעיף 56 לחוק ביטוח בריאות ממלכתי לקבוע הסדרים למתן שירותים למי שנמצאים בישראל ושאינם תושבים.

נתן סמוך: לשם כך אגב הוקמה הוועדה של טוביה חורב.

אורית זוארץ: אתם במקום הזה שלוש שנים.

נתן סמוך: לא, אנחנו לא שלוש שנים.

נתן סמוך: הוועדה התחילה בעבודתה ממש לפני זמן לא רב, היא עובדת באופן מאוד אינטנסיבי, היא מתעסקת גם בנושא של ביטוח בריאותי.

מרינה סולודקין: אנחנו לא שלוש שנים בנושא, אנחנו תשע שנים בנושא.

אורית זוארץ: אני מדברת על הוועדה הספציפית עליה מדברים.

נתן סמוך: אנחנו מדברים על וועדה שמונתה לא מזמן והיא מקיימת דיונים אינטנסיביים.

אורית זוארץ: זה מסמך שאתם העברתם, הצוות לטיפול רפואי בקורבנות סחר בבני אדם.

נתן סמוך: ואני מדבר על הוועדה של טוביה חורב.

אורית זוארץ: אני מדברת על הצוות הזה.

נתן סמוך: ברשותך גברתי, כשגברתי מדברת על הסדר חקיקתי מתוקף תקנות שגברתי העירה עליהן, אנחנו מדברים על תקנות חוק ביטוח בריאות ממלכתי, קביעת הסדרים לפי סעיף 56 ולשם כך הממשלה מינתה וועדה בין משרדית.

נתן סמוך: במקביל יש את עבודת הצוות שמי שעומד בראשה זה מיכאל דור, מלווה אותו הגברת רחל גרשוני.

נתן סמוך: הצוות הזה יכול להמליץ גם אם להחיל את חוק ביטוח בריאות ממלכתי, הוא יכול להמליץ להחיל הסדרים אחרים.

נתן סמוך: זה בדיוק הדבר שעומד על סדר יומו.

נתן סמוך: תוך שלושה שבועות אנחנו מניחים שעבודתו תסתיים.

נתן סמוך: המנהל הכללי של משרד המשפטים צריך לקבוע אם הוא מתחבר לעבודת וועדת חורב שבה דנים בהחלת חוק ביטוח בריאות ממלכתי על קבוצות שונות.

אורית זוארץ: על כלל הקבוצות.

נתן סומך: נכון.

נתן סומך: אבל יתכנו הסדרים שונים בין הקבוצות.

אורית זוארץ: במקרה הזה אנחנו מדברים על קבוצה עם מאפיינים אחרים.

אורית זוארץ: השאלה היא אם לא נעשתה חשיבה על החרגה של אוכלוסייה.

נתן סמוך: זה בדיוק העניין.

נתן סמוך: יושב הצוות הבין משרדי בנושא הסחר בבני אדם והוא רואה את הקבוצה המסוימת.

נתן סמוך: אפשר לטעון, ועל כך תצטרך וועדת המנהלים הכלליים לתת את דעתה, ניתן לטעון שאפשר לקבוע פתרון לקבוצה הזאת בלי לראות את כל הקבוצה הכוללת, לא מהבחינה התקציבית ולא מבחינה אחרת.

אורית זוארץ: אתה מתכוון לוועדת חורב.

נתן סמוך: לא, לא וועדת חורב.

נתן סמוך: אלא הצוות של מיכאל דור שהוא דן רק בקורבנות סחר נשים.

נתן סמוך: אני אומר שיכולה הממשלה לבוא ולומר שהיא מסתפקת בעבודתו של הצוות שראה לנגד עיניו רק את הקבוצה הזאת.

נתן סמוך: כאשר הצוות יניח את המלצותיו תצטרך וועדת המנהלים הכלליים להחליט האם עבודתו של הצוות הזה ממצא ואין צורך להסתכל על כלל הקבוצות, בגלל שיש פה משהו שמייחד את אותה מעבר למה שמייחד קבוצות אחרות ושהיא ממשיכה עם הדברים האלה הלאה מבלי קשר עם וועדת חורב.

נתן סמוך: וועדת המנהלים הכלליים יכולה לעשות את זה.

נתן סמוך: השאלה שגברתי מצביעה עליה תעמוד לפתחה עוד שלושה שבועות בערך כאשר ההמלצות של הצוות תוגשנה.

נתן סמוך: זו שאלת מדיניות, אגב אני מוכרח לומר שיש בה פנים לכאן ולכאן.

נתן סמוך: אפשר להגיד שצריך לראות את התמונה הכוללת וניתן לומר שניתן להסתפק בהסתכלות בקבוצה הספציפית.

נתן סמוך: את זה תצטרך להחליט וועדת המנהלים הכלליים.

נתן סמוך: אם וועדת המנהלים הכלליים תחשוב שניתן לקדם את הדבר הזה באופן עצמאי היא תעשה את זה.

נתן סמוך: אם היא בכל זאת תחשוב שהיא רוצה לראות את הקבוצה הזאת בין כלל הקבוצות היא יכולה לעשות גם את זה.

נתן סמוך: מה שאני כן מציע שוועדת המנהלים הכלליים או מי מטעמה ידווח בסופו של דבר לוועדה לאיזה כיוון הוא לקח את המלצות הצוות, האם הוא מתחבר לצוות של חורב או לא, כדי שהוועדה תהייה בתמונה.

נתן סמוך: מה הן לוחות הזמנים?

נתן סמוך: – אני מניח שאחרי שהצוות של מיכאל דור בנושא של סחר בנשים יעביר את המלצותיו לוועדת המנהלים הכלליים, וועדת המנהלים הכלליים תתכנס במהירות ותיתן את החלטתה.

נתן סמוך: אני לא מרכז את עבודת וועדת המנהלים הכלליים, אולי נציגי משרד המשפטים יוכלו להצביע על הנושא הזה.

אורית זוארץ: אני מצטערת שאני מתעקשת על הציר הזה, אבל הציר הזה מאוד מאוד משמעותי.

אורית זוארץ: האם באמת לא מצאתם לנכון בתוך המשרד, מעבר לעבודת הוועדה, וועדת המנהלים הכלליים והוועדה החדשה שהוקמה, לתת את הדעת ברמה הנקודתית ואפילו באופן זמני עד שתתגבשנה ההחלטות הסופיות?

אורית זוארץ: לתת מענה לקבוצה לא מאוד גדולה שיש לנו אחריות מלאה עליה ולפתור את הסוגיה הזאת.

אורית זוארץ: אנחנו לא מדברים כאן על 50,000 מסתננים או עשרות אלפים של עובדים זרים.

אורית זוארץ: הראיה שהוקם צוות לטיפול בקבוצה הייחודית הזאת.

אורית זוארץ: השאלה היא אם אין מקום להפעיל את הסמכות שניתנה לשר ובאמת להתייחס לבעיה באופן זמני.

אורית זוארץ: אנחנו מדברים, זו כבר סאגה של יותר שלוש שנים.

נתן סמוך: בסופו של דבר נשים שהן קורבנות סחר ושנמצאות במקלט, הממשלה לפני שפתרה כל דבר לגבי כל קבוצה אחרת נתנה פתרון לנשים האלה.

נתן סמוך: אנחנו לא מדברים על מצב בו הממשלה זנחה את אחריותה כלפי קורבנות סחר בנשים.

נתן סמוך: עולה השאלה לגבי נשים שהן קורבנות סחר אבל חיות באופן עצמאי מחוץ למקלט, לאו דווקא בהמתנה לעדות או בהסדרים אחרים.

נתן סמוך: נשים שבאמת מאפשרים להן להיות פה מתוך רצון להשתקם ולהמשיך.

נתן סמוך: עולה השאלה האם הנשים הללו זכאות לכיסוי מטעם המדינה.

נתן סמוך: זה לא תלוי רק בשאלת גודל הקבוצה, זה בסוף תלוי גם בשאלה כיצד הקבוצה, בעיניי לפחות, עד כמה האינטרס של הקבוצה הזאת באמת ייחודי ושונה מאינטרסים של קבוצות אחרות.

נתן סמוך: אגב גם הן נמצאות בארץ ונמצאות במצוקות מאוד גדולות ואין להן כיסוי רפואי.

אורית זוארץ: ההתייחסות הדיפרנציאלית לקבוצה הזאת הובהרה בצורה שלא משתמעת לשתי פנים.

אורית זוארץ: זו בדיוק הטעות והבלבול שמנסים לכרוך את הפליטים ואת העובדים הזרים עם קורבנות סחר.

אורית זוארץ: אני חייבת לציין שבעבודה שלנו מול משרד הפנים ומול שר הפנים, ובאמת אני חייבת לשבח אותו על השיתוף הפעולה בסוגיה הזאת ובהבנה שלו שלקורבנות הסחר צריך להתייחס אחרת.

אורית זוארץ: מעבר לוועדה ההומניטארית שהוקמה.

אורית זוארץ: היום אנחנו מרכזים את הפניות ואת הבקשות ואנחנו מדברים על כמה עשרות בודדות ולא על מאות ואלפים.

אורית זוארץ: הוא הבין שהוא כשר יש לו את האחריות ואת הסמכות לקבל החלטה נקודתית שבעצם לא פוגעת בעבודת הוועדה.

אורית זוארץ: אם הוועדה או הצוותים יחליטו אחרת אפשר להתיישר.

נתן סמוך: עמדת משרד הפנים לא הייתה שונה בסופו של דבר ביחס לקבוצה הזאת לעומת הרבה קבוצות אחרות.

אורית זוארץ: ממש לא.

נתן סמוך: גם קבוצות אחרות נמצאות בארץ באישור וברישוי ובהיתר גם של משרד הפנים.

נתן סמוך: כשאנחנו מדברים על מסתננים, וגם אם משרד הפנים לא נתן לכולם היתר, הם נמצאים תחת הגנה שמונעת את גירושם.

נתן סמוך: כשאנחנו מדברים על אח"משים שיש להם היתרי שהייה בישראל.

נתן סמוך: אנחנו מדברים על אנשים שמשרד הפנים לא עומד מולם עם צו גירוש.

נתן סמוך: לגבי הקבוצה של סחר בנשים – אני לא מנסה להתווכח.

אורית זוארץ: אני מדברת על הגנת יתר.

נתן סמוך: שוב לגבי הקבוצה הזאת, נשים שהן קורבנות סחר שנמצאות במקלט פתרו את עניינן הרבה לפני שפתרו כל בעיה אחרת.

נתן סמוך: לגבי הנשים הנוספות אנחנו לא חשבנו כמשרד שצריך לקבל החלטה לפני שהצוות הבין משרדי שמונה בדיוק למטרה הזאת נותן את המלצותיו.

נתן סמוך: אז תעמוד בדיוק לרשות וועדת המנהלים הכלליים, ויש להם סמכות מלאה בנושא הזה להחליט האם כדאי.

נתן סמוך: גברתי מדובר בקבוצה שצריך לפתור את בעייתה בלי שום קשר לדבר אחר או שמתחברים לגביהן לוועדת חורב.

נתן סמוך: אני לא הייתי רוצה להביע דעה בנושא הזה כי הסמכות אינה בידינו, היא בידי וועדת המנכלים בראשות שר המשפטים.

אורית זוארץ: סגן שר הבריאות זומן כי זה בידיו, והוא לא הגיע.

אורית זוארץ: חברת הכנסת מרינה סולודקין בבקשה, לאחר מכן עורכת הדין רחל גרשוני.

מרינה סולודקין: אחרי כל כך הרבה מילים הבנתי שלא התחילו לעבוד, לכן אני מבקשת שתוך שלושה שבועות יגיעו עותק של ההמלצות אליכם.

מרינה סולודקין: מאחורי כל המילים אני מבינה שיש הרבה וועדות, גם וועדות דור, גם וועדת חורב ויש הרבה מנהלים שאחראים לנושא.

מרינה סולודקין: מהניסיון שלי כאן בוועדה תשע שנים לא היה כלום.

מרינה סולודקין: אנחנו צריכים לבקש עותק מההמלצות.

מרינה סולודקין: אנחנו מכירים את העיתונאית מוסקונה, אישה אחת העידה בפני מוסקונה ואני גם נוכחתי וגם תרגמתי את דברי האישה הזאת.

מרינה סולודקין: האישה דיברה על הבעיות הגניקולוגיות שלה אחרי כל מה שעברה.

מרינה סולודקין: החלטנו בפני מוסקונה וכולם שבכסף שלנו ניתן לה את השירות, כי להמתין למדינה זה זמן רב.

אורית זוארץ: תודה רבה.

אורית זוארץ: אני לא רוצה לבטל את העשייה של משרד הבריאות, יש את מרפאת לוינסקי שעושה עבודת קודש.

אורית זוארץ: אנחנו מדברים כעת על נושא מאוד מאוד ממוקד וצריך לעשות הבחנה בין שני הצירים.

אורית זוארץ: בבקשה עורכת הדין רחל גרשוני.

רחל גרשוני: בימים האחרונים ובתקופה האחרונה אני עורכת חשבון נפש מסוים על איך המאבק בסחר בבני אדם הצליח.

רחל גרשוני: אני אומרת הצליח כי כעת יש לנו רק מקרים בודדים חדשים.

רחל גרשוני: זה בעניי סיפור הצלחה.

רחל גרשוני: אני חושבת שהתשובה לכך היא משום שהמדינה תעדיפה את המאבק והקימה מנגנונים והסדרים מיוחדים.

רחל גרשוני: המנגנונים המיוחדים שהיא הקימה זו וועדת המנכלים המיוחדת לנושא הזה שצריכה לעצב מדיניות.

רחל גרשוני: מתאמת בין משרדית שצריכה לעבוד על הנושא הזה.

רחל גרשוני: ההבדלים המיוחדים ועורך הדין נתן סמוך הזכיר את המקלט לקורבנות הסחר.

רחל גרשוני: כשהמקלט הוקם לא ישבנו עם וועדה כללית של משרד הרווחה כדי לבחון אלו אוכלוסיות חלשות אחרות יש ואם להעדיף את האוכלוסייה הזאת או לא.

רחל גרשוני: קם צוות, הייתה החלטת ממשלה ועל אף שיש המון אוכלוסיות שזועקות לפתרונות, ואני לא מזלזלת בהן, הקימו דווקא את המקלט הזה.

רחל גרשוני: כשהוחלט על סיוע משפטי לקורבנות סחר, לא ישבנו ואמרנו יש כאן אוכלוסיות אחרות המשוועות למענה.

רחל גרשוני: אמרנו הממשלה מעדיפה את הסיוע המשפטי לקורבנות הסחר.

רחל גרשוני: כשישבתי בוועדה לנפגעי עבירה של משרד הרווחה בראשות מנחם ווגשה הם אמרו במפורש "שזו לא הוועדה בשבילכם, לכם יש מנגנונים אחרים ולכן אנחנו לא נדון כאן בקורבנות הסחר, תביאו את זה לוועדת המנכלים".

רחל גרשוני: ככה הצליח המאבק.

רחל גרשוני: משרד הפנים הוזכר כאן.

רחל גרשוני: במשרד הפנים יש את הסדר הכי ייחודי שראיתי בימי חיי הן ברמה הבינלאומית והן ברמה הלאומית לגבי קורבנות סחר.

רחל גרשוני: יש להם זכות לקבל שנת שיקום מעבר לתקופות השהייה שנוגעות לעדות וכדומה - שנת שיקום.

רחל גרשוני: אני לא מכירה שום הסדר דומה.

רחל גרשוני: זה לא נדון בוועדה כללית שיושבת על הזכויות של מסתננים, מהגרי עבודה, עובדים זרים, זה נדון במיוחד ובייחודיות.

רחל גרשוני: ככה הצלחנו, וככה לתפיסתי צריכים להמשיך.

רחל גרשוני: המנהל הכללי של משרד המשפטים אכן הורה להגיש אליו את מסקנות הצוות, אני שמחה על כך.

רחל גרשוני: נכון שנותרו עוד כמה נקודות טעונות ליבון.

רחל גרשוני: אני חושבת שעיקר הנקודות סוכמו.

רחל גרשוני: צריך הערכה תקציבית.

רחל גרשוני: הוצאתי קול קורא לארגונים ולרשויות כדי לדעת כמה קורבנות סחר יש מחוץ למקלט שידוע לנו עליהם.

רחל גרשוני: קיבלתי 23 שמות.

רחל גרשוני: אני יודעת שאי אפשר לנבא מה ילד יום, ומה יקרה באוקראינה, ומה יהיה בכלל, אבל כרגע יש ממה שאנחנו יודעים 23 קורבנות סחר מחוץ למקלט.

רחל גרשוני: הצוות קיים דיונים ממרץ 2008 וישב על המדוכה, הוגשו המון ניירות כולל של עורכת הדין גילת טנא וגם מהיחידה שלנו, וגם של רופאים לזכויות אדם.

רחל גרשוני: שמענו ארגונים ושמענו את דוקטור חיים מל על גמילה מסמים.

רחל גרשוני: כלומר הצוות עשה עבודה מהותית.

רחל גרשוני: אני מאוד מקווה שיהיה ניתן להגיש את המסקנות בקרוב לוועדת המנכלים, והמנהל הכללי אמר לי שהוא יקדם את זה במהירות האפשרית.

אורית זוארץ: המנהל הכללי של משרד המשפטים, אנחנו מדברים על 23 שמות חדשים.

רחל גרשוני: בתגובה לקול קורא שאני הוצאתי, קיבלתי 23 שמות של נשים שנמצאות מחוץ למקלט.

אורית זוארץ: גם לנו יש את אותו מספר.

אורית זוארץ: מספרים שהגיעו אלינו דרך הארגונים והגופים שמסייעים להן בעבודה מול משרד הפנים.

אורית זוארץ: כרגע אנחנו מגבשות את המסמך להעברה למשרד.

אורית זוארץ: מדובר על אותו מספר של קורבנות סחר שצריכות לקבל טיפול.

מיכל יוספוף: צריך לעשות הבחנה, האם לאותן קורבנות יש את המעמד שקיבלו ממשרד הפנים כשנת שיקום, יש כאלה שלא נשארות במקלט, או כאלה שנמצאות כאן בשהות בלתי חוקית, עדיין לא קיבלנו את התשובה, האם משרד הבריאות ייתן לכאלה את הביטוח הרפואי.

נתן סמוך: אתם בצוות הבין משרדי, זו אחת השאלות שעומדות.

מיכל יוספוף: זו לא אחת השאלות, זה סוכם, סיכמנו את זה.

רחל גרשוני: זה נושא שסוכם על כל הדעות.

מיכל יוספוף: על זה הוועדה יושבת, לא על הנושא של הרחקה כמו שאמרת.

מיכל יוספוף: גם אלה שנמצאות במקלט נמצאות תחת צו הרחקה.

אורלי שמואל-דהן: אני רוצה לציין את האוכלוסייה של הנשים, אני רוצה לומר את האמירה הזאת באופן חד משמעי.

אורלי שמואל-דהן: קורבנות סחר זו קבוצה נפרדת לחלוטין ומטופלת לחלוטין בנפרד משאר הקבוצות - גם מקבוצות חלשות אחרות.

אורלי שמואל-דהן: יש לנו נהלים חדשים ואני רוצה לאבחן את הקבוצות שמעכבים את הרחקה לבין קבוצות אחרות שנותנים להן אשרות.

אורלי שמואל-דהן: כלומר אנשים שנמצאים תחת הגנה ושאנחנו מעכבים את הרחקה, לא מדובר באותה קבוצה של קורבנות סחר שמקבלות אשרות עבודה כדי להשתקם בישראל.

אסנת כהן ליפשיץ: אני רוצה להחזיר אותנו לנשים האלה שהן קורבנות סחר.

אסנת כהן ליפשיץ: אני ממוקד סיוע לעובדים זרים ואני מייצגת שני קורבנות סחר.

אסנת כהן ליפשיץ: הגשנו בשמן עתירה לבית הדין הגבוה לצדק נגד משרד הבריאות כדי לקבל עבורן שירותים רפואיים.

אסנת כהן ליפשיץ: שתי הנשים האלה הן נשאיות של HIV, הן חולות בהפטיטיס C ובשחפת, וזה חוץ מהצרות שהמנהל הכללי של משרד הבריאות יכול לסווג אותן כסוג טיפולים שצריכים בשבילם תקציבים פחות גדולים.

אסנת כהן ליפשיץ: הנשים האלה בזמן שהטיוטות עוברות מוועדה לוועדה, כן יגיע לטוביה חורב או לא יגיע לטוביה חורב הן תמותנה, זה ברור.

אסנת כהן ליפשיץ: בזמן שמנסחים טיוטות הבדיקות צונחות.

אסנת כהן ליפשיץ: כשאני אומרת שאני לא יכולה להשיג בשבילן מימון רפואי והמדינה אומרת לי שזה יקר הימים שלהן הולכים ואוזלים.

אסנת כהן ליפשיץ: אני רואה את הנשים האלה אחת לכמה שבועות ובכל פעם שאני רואה אותן הן נראות גרוע יותר.

אסנת כהן ליפשיץ: אנחנו יודעות שעתירה זה הליך שלוקח הרבה זמן, וועדה זה דבר שאורך הרבה מאוד זמן ואני מבינה את הצורך לגבש נהלים.

אסנת כהן ליפשיץ: אבל צריך להבין שיש קורבנות סחר במדינת ישראל שהגיעו לכאן בריאות ונדבקו במחלות האלה בזמן שהוזנו ונסחרו.

אסנת כהן ליפשיץ: הימים שלהן ספורים.

אסנת כהן ליפשיץ: כשאני פניתי עכשיו לקבל חוות דעת עצמאית, והמדינה אומרת שאין לנו כסף עבור הטיפולים שהן צריכות, הפרופסור שדיבר איתי אמר לי "אין לך זמן לזה, את חייבת להשיג להן טיפול רפואי".

אסנת כהן ליפשיץ: אני לא יכולה להשיג להן את הטיפול הרפואי הזה בגלל שטיוטות עוברות ובגלל באחרי זה זה יעבורוועדת המנהלים הכללים, עכשיו קיבלנו תשובה מהמדינה שלפיה אנחנו בהחלט מבינים שהכיוון הוא להמתין למסקנות של וועדת חורב.

אסנת כהן ליפשיץ: אין לנו את הזמן הזה.

אורית זוארץ: השאלה כמה יחמיר המצב שלהן עד שהמסקנות תגענה.

אסנת כהן ליפשיץ: חייבים שהנשים האלה תטופלנה, לראות אותן זה כאב לב, חייבים לזכור אותן והן צריכות להיות לנגד עינינו כל הזמן.

אורית זוארץ: מהרשות למלחמה בסמים אבנר כבל בבקשה.

אבנר כבל: אני איש שטח שעובד באזור תל אביב.

אבנר כבל: אני הייתי מחלק את נושא קורבנות סחר לשני חלקים.

אבנר כבל: יש את החלק של הנשים שמביאים אותן מחוץ לארץ כדי לעסוק בזנות, ויש נשים, אני מכיר שתיים שהגיעו מהרשות הפלסטינית, הן ברחו משם מסיבות אחרות, וכל מיני גורמים בארץ הפכו אותן לקורבנות סחר.

אבנר כבל: יש ארבעה מקרים שאני מכיר ואני עובד איתן באופן אישי.

אבנר כבל: אנחנו רוצים להכניס אותן למרכז גמילה ואנחנו לא יכולים לעשות את זה בגלל הנושא של הביטוח הרפואי.

אבנר כבל: שום קהילה טיפולית, שום מרכז גמילה לא מוכן לקחת את זה על עצמו.

אבנר כבל: את האשפוז שלהן אנחנו משלמים בדיוק כפי שאנחנו נוהגים עם כולם.

אבנר כבל: את כל ההוצאות הנלוות שיש בתוך מרכז הגמילה אנחנו ממנים.

אבנר כבל: את התשלום לקהילה הטיפולית אחרי הגמילה אנחנו מממנים.

אבנר כבל: אבל הנושא של הביטוח הרפואי תוקע אותנו במקום שבו אנחנו לא יכולים לעשות איתן כלום.

אבנר כבל: אותן נשים עדיין עוסקות בזנות באזור התחנה המרכזית בתל אביב.

אבנר כבל: הן רוצות לצאת ממעגל הזנות ואין לנו שום דרך להוציא אותן משם בגלל נושא הביטוח הרפואי.

אורית זוארץ: זו אחת הסוגיות הנוספות שעלו בדיון עם משרד הרווחה, שבעצם אי אפשר להכניס למקלט קורבן סחר שמכורה לסמים.

אורית זוארץ: זה אחד הנושאים שצריך לתת עליו מענה במסגרת משרד הבריאות, אפילו באופן זמני באמצעות תקנה.

אורית זוארץ: אני אשמח מאוד אם תיקחו את זה לתשומת לבכם ותנסו לבחון באופן מעמיק יותר בתוך משרדכם כדי למצוא פתרון לאותן קורבנות.

אורית זוארץ: אנחנו לא מדברים על עשרות אלפים.

אורית זוארץ: ריטה אבישין חייקין מ"אישה לאישה" חיפה בבקשה.

ריטה איבשין חייקין: במסגרת הפרויקט אנחנו עובדות עם 15 מקרים של נשים שהן ללא ביטוח בריאות ועוד מקרים של נשים שקיבלו סוג של ביטוח בריאות מתרומות שונות.

ריטה איבשין חייקין: הנשים שלא יכולות לקבל ביטוח בריאות אלו גם אותן נשים שנפגעו מסמים, כלומר הן היו בסמים בפרק זמן מסוים, שאז חברת ביטוח כמו חברת הראל או חברה אחרת לא מוכנה לבטח אותה בשום דרך.

ריטה איבשין חייקין: יש כאן בעיה, זה מאוד יקר לחברת הביטוח, הן יודעות שזה לא משתלם להן כל כך.

ריטה איבשין חייקין: אותה אישה יכולה להישאר בלי ביטוח לכל הזמן.

ריטה איבשין חייקין: אם נרצה, וכמו שאבנר כבל ציין, להכניס אותה לאיזו מסגרת קהילה גם אם נשיג מימון בשביל ההוצאות הנלוות לצורך הטיפול של אותה אישה לא רוצים לקחת אותה בלי ביטוח בריאות.

ריטה איבשין חייקין: אנחנו שוב תקועים באותו מצב.

ריטה איבשין חייקין: אני לא מדברת על קורבנות סחר מהיום, אני מדברת, וכמו שהמסמך מתייחס, לקורבנות סחר של עבר.

ריטה איבשין חייקין: כלומר הנשים האלה כבר קיבלו את אשרות השהייה שלהן, שיקום ממשרד הפנים בעבר והיום הן נמצאות במעמד ביניים כאשר הן לא עוברות דרך היחידה הנפרדת אלא הן נמצאות כמו כל הנשים שצריכות לקבל איזה מענה דרך הוועדה הבין משרדית.

ריטה איבשין חייקין: כל עוד אישה ללא ביטוח בריאות שצריכה לקבל טיפול, והיום הן גם אמהות לילדים ישראלים - בילדים ישראלים.

ריטה איבשין חייקין: צריך גם לחשוב על המצב הלאה.

ריטה איבשין חייקין: אנחנו מוצאות אותה במצוקה מאוד גדולה.

ריטה איבשין חייקין: אני חושבת שמישהו צריך לקחת את האחריות על כך.

ריטה איבשין חייקין: מדובר על נשים שהגיעו לישראל, רובן העידו לטובת מדינת ישראל והעידו נגד הסוחרים, רוב הסוחרים יושבים בבתי הכלא.

ריטה איבשין חייקין: הנשים האלה הגיעו לבית המשפט והעידו, חלקן לא העידו, אבל מישהו הביא אותן לכאן ומישהו צריך לקחת אחריות למצבם.

ריטה איבשין חייקין: ביטוח בריאות הוא חלק בלתי נפרד ואני אשמח אם נקבל התייחסות ממשרד הבריאות ושהנשים האלה תזכנה בביטוח.

ריטה איבשין חייקין: אולי זה היה בשיתוף פעולה מול משרד הרווחה, משרד הפנים והוועדה הבין משרדית כדי שהנשים תזכנה בביטוח בריאות.

ריטה איבשין חייקין: הנשים שנמצאות כאן לא תעזובנה את המדינה, הן אמהות לילדים, קורבנות סחר בעבר, הן לא תעזובנה את המדינה כרגע וכנראה שגם לא בעתיד.

ריטה איבשין חייקין: יש להן ילדים ישראלים, זה מעגל סגור שאני לא יודעת איך לפרוץ אותו.

ריטה איבשין חייקין: אני אשמח שהמדינה תעזור.

אורית זוארץ: על איזה מספרים את מדברת?

ריטה איבשין חייקין: אמרתי בתחילת דבריי שמדובר על 15 נשים.

אורית זוארץ: מדובר על מספרים בודדים.

אילן אסל: הזמן הזה שכולם פה מבזבזים הוא שווה ערך כספי לכיסוי.

אילן אסל: שכל אחד ייתן משהו ונגמור את זה.

אורית זוארץ: אנחנו נעביר את רשות הדיבור לנציגת משרד התעשייה, מסחר ותעסוקה איריס מעיין ממונה על עובדים זרים.

איריס מעיין: אנחנו מדברים על מספרים לא גדולים של אנשים.

איריס מעיין: כשאנחנו מדברים על המספרים הלא גדולים של האנשים האלה אנחנו מתייחסים עליהם בשלושה התייחסויות בריאותיות, רפואיות אליהן יש להתייחס.

איריס מעיין: הסוג הראשון זה טיפולים מצילי חיים – מעכשיו לעכשיו להחיות את הבנאדם.

איריס מעיין: הטיפולים האלה כפי שאנחנו שומעים ממשרד הבריאות ניתנים בכלל ללא היסוס, הרהור או פקפוק בדבר עלותם, יקרים או לא יקרים – אנחנו מצילים את החיים שלהם ולא משנה מה הסטאטוס של האיש כרגע.

איריס מעיין: את אלה הורדנו מהפרק ונשארנו עם שני סוגי טיפולים.

איריס מעיין: הטיפולים הכרוניים במחלות קשות כמו טיפולים בסרטן, כמו הטיפולים בהפטיטיס C ובכל מיני מחלות קשות, מחלות זהויות שחלקן קשורות לתחום בו נסחרו אותם קורבנות סחר בבני אדם.

איריס מעיין: אני רוצה שנתייחס לסוג השליש של הטיפולים שמאפיינים קורבנות סחר לאו דווקא לזנות, אבל גם את אלה של זנות, ומדובר על הטיפולים הנפשיים.

איריס מעיין: גם אלה טיפולים כרוניים שיש לתת אותם לאורך החיים.

איריס מעיין: הטיפולים האלה למשל הם לא טיפולים שבאחריות בלעדית של משרד הבריאות, אפשר לכלול אותם באחריות רב משרדית או רב תחומית בממשלה בכלל ולחלק אותם בין תקציבים של המשרדים השונים.

איריס מעיין: אנחנו צריכים לחשוב על זה.

איריס מעיין: אנחנו צריכים לחשוב איך לחלק את העוגה התקציבית הזאת ולחשוב בראש, כפי שהמנהל הכללי של משרד הבריאות הציג בתחילת דבריו, לחשוב על איזה סכומים אנחנו מדברים, על אלו הוצאות אנחנו מדברים ואיך אנחנו יכולים לחלק אותם במהירות האפשרית.

איריס מעיין: למקרים שציינה כאן החברה מהמוקד לסיוע לעובדים זרים, אם נקלעים למצב שבו וועדות דנות ואנשים הולכים ומכלים את חייהם, על המקרים האלה אנחנו צריכים לחשוב בכיוון של מציל חיים, אנחנו כרגע במצב שנדרשים להציל את חייהם של האנשים האלה.

איריס מעיין: אין כאן שאלה בכלל.

איריס מעיין: אם יש כאן שתי נשים שאנחנו צריכים להציל את חייהן אז נציל את חייהן מבלי לשאול שאלות ומבלי לענות תשובות.

איריס מעיין: אחר כך להתלבט באנשים שכרגע נמצאים במצב קריטי ופטאלי של החיים שלהם, אנשים שזקוקים לטיפול בריאותי שיקומי שיאפשר להם לחיות חיים סבירים ולחזור בצורה סבירה למעגל חברתי מבלי שהם יהיו עול עלינו בהמשך.

איריס מעיין: אם לא ניתן להם את הטיפול הזה בעצם אנחנו נשלם על זה יותר.

אורית זוארץ: לאשר להם את ביטוח הבריאות ולהחריג את זה.

אורית זוארץ: מדובר על סכומים מגוחכים שמשרד הבריאות נדרש כדי לטפל בסוגיה הזאת.

אורית זוארץ: מתוך דיונים קודמים עלה השאלה האם נאפשר לקבל ביטוח בריאות ממלכתי, אנחנו מדברים על קבוצה קטנה ומצומצמת, ולכן בתחילת דבריי ציינתי את זה כי חשוב לעשות את ההבחנה.

אורית זוארץ: ראש ממשלת ישראל הנוכחי וגם הקודם וזה שהיה לפניו קיבלו החלטה שהנושא הזה הוא נושא חריג.

אורית זוארץ: לכן הצפייה שלנו שגם במסגרת משרדכם תיעשה חשיבה נוספת ואולי מעבר לפעילות של הוועדה ואפילו באופן זמני.

איתן חי-עם: אני לומד את הנושא, אבל אני מבטיח דבר אחד, שאני אאיץ בוועדה ככל שניתן כדי לסיים אותה מהר, אני אהיה מעורב בזה.

איתן חי-עם: אני מוכרח להעיר הערה אחת, על שולחני, אני חלילה לא מוריד אפילו מילימטר ממה שאמרתם וכאב הלב הוא גם שלי, אבל על שולחני נערמות בעיות שלו הייתי מנסה לפתור אותן היה מדובר במאות מיליונים בחודש שאני אצטרך להוציא.

איתן חי-עם: נורא מה שתואר כאן על הנשים האלה, נורא ואיום לחשוב שמישהו מסתובב עם הפטיטיס C ושחפת ועם איידס במדינת ישראל ואנחנו לא מטפלים בו.

איתן חי-עם: אין לי את המקורות.

איתן חי-עם: לא רק שאין לי את המקורות אני גם לא יודע, שוב מבלי לפגוע במישהו חלילה, אני יושב כאן בוועדה והאם זה המרכז או שבעוד שעה מישהו ידבר איתי על בעיות אחרות, על ילדים, על נכים, על מפגרים.

איתן חי-עם: אנחנו באמת במצוקה ולכן להמלצות של הוועדה יש חשיבות גדולה כי יהיה קל יותר עם המלצות מקצועיות.

איתן חי-עם: מה שאני מבטיח שאני אאיץ בהם להעביר את ההמלצות, וברוח חיובית ובמגבלות שיש נעשה ככל שניתן.

אורית זוארץ: גם לנפגעות סחר שהן גם נפגעות סמים?

איתן חי-עם: כן.

איתן חי-עם: שוב נצטרך לראות מהן ההמלצות של הוועדה, כאן משרד הבריאות הוא רק לבד, המנוף צריך להיות של כמה משרדים יחד, וזו המטרה.

אורית זוארץ: כבוד חברי דוקטור איתן חי-עם הנכבד.

אורית זוארץ: אנחנו התכנסנו כאן כדי לדון בסוגיה ואני מאמינה כמו שאמרת שיש אצלך הרבה מאוד פניות ובקשות מגופים שונים.

אורית זוארץ: אם אני מבינה אותך נכון אין לכם כרגע כוונה לעשות שום דבר?

איתן חי-עם: יש וועדה, נמתין לקבל את ההמלצות שלה.

איתן חי-עם: אם את מתכוונת שאני חוזר למשרד ועכשיו אומר בואו נתחיל לטפל – התשובה היא לא.

אורית זוארץ: לבדוק.

איתן חי-עם: לבדוק?

איתן חי-עם: הוועדה בודקת לנו את זה.

איתן חי-עם: זה בדיוק התפקיד של הוועדה.

אורית זוארץ: את המקרים הבודדים שעומדים כאן על הפרק.

איתן חי-עם: אני לא יודע לפתור מקרה בודד.

איתן חי-עם: לקחת כסף שאין לי?

איתן חי-עם: אין לי כסף במשרד הבריאות שאיתו בבוקר אני מגיע בבוקר ונותן הוראה תוציאו 100,000, 30,000, 70,000, לכל דבר צריך שיהיה כיסוי.

איתן חי-עם: יש לי חשב שלא נותן לי להוציא בצדק כסף.

אנט קולינס: למה?

אנט קולינס: אתה רוצה שהאנשים האלה יהיו בפח הזבל?

איתן חי-עם: את זה לא אמרתי, סליחה, את זה לא אמרתי.

איתן חי-עם: אני לא המדינה.

איתן חי-עם: המדינה נתנה לי כסף ואמרה לי עם הכסף הזה תעשה ככה, היא לא נתנה לי כסף לעשות כל מה שאני רוצה.

אנט קולינס: אנחנו המדינה.

איתן חי-עם: אתם המדינה?

איתן חי-עם: אז תנו לי כסף, אני בשמחה ובאהבה אעשה את זה.

איתן חי-עם: הדבר היחידי שאני יכול לעשות זה שבזמן שלי אני מתנדב פה ומתנדב שם, עובד בלילות ועובד בשבתות כאן לא תגידי לי איך לעשות.

איתן חי-עם: לגבי הכסף של המדינה?

איתן חי-עם: יש חוקים במדינה.

איתן חי-עם: תשנו את החוקים.

איתן חי-עם: אני מתחייב לתת מהכסף האישי שלי 1,000 שקל.

איתן חי-עם: מה הלאה?

איתן חי-עם: אין לי כסף אחר.

איתן חי-עם: להאשים אותי במצב הזה?

איתן חי-עם: אני לא כואב את המצב הזה?

איתן חי-עם: אני יכול לפתור את זה באופן פרטי ואמרתי שאני מוכן לתת מכספי, בכסף הממשלתי לא אני הקובע.

איתן חי-עם: אתם המחוקקים תדאגו שיהיה כסף.

אורית זוארץ: לכן אנחנו ביקשנו את סגן השר להיות כאן והוא בחר לא להיות כאן.

אורית זוארץ: הוא היה אמור להיות כאן והוא בחר לשלוח אותך, התשובה במשרד הייתה שאתה תיתן מענה לשאלות.

אורית זוארץ: הצפייה שלנו, ואני אשמח מאוד שתרכזו את זה.

אורית זוארץ: אנחנו נשמח לשמוע את התייחסות נציגי משרד האוצר.

אורית זוארץ: נשמעה כאן טענה קשה של משרד הבריאות על חוסר יכולת לתת מענה לקורבנות סחר, מאחר ומדינת ישראל הציבה לעצמה כיעד את הנושא הזה, אני מזכירה לכם וגם למר איתן חי-עם שהביקורת על מדינת ישראל בסוגיה הזאת היא ביקורת קשה מאוד.

אורית זוארץ: דוח מחלקת המדינה האמריקאי שפורסם ביוני מציב את ישראל בדרוג השני בטיפול בקורבנות סחר, כלומר מדינת ישראל לא עושה די כדי למנוע ולטפל בקורבנות הסחר - - -

איתן חי-עם: אותי לא צריך לשכנע, אני משוכנע בזה.

אורית זוארץ: אתה יודע שאני באה מהשלטון המקומי ועד שלא הגעתי לשולחן המועצה כשאמרו כל הזמן אין לנו כסף, אין לנו כסף קיבלתי, פתאום כשהגעתי לשולחן המועצה הבנתי שזה עניין של סדר עדיפויות.

אורית זוארץ: אז את העניין שאין לנו כסף יפתור מי שמגיע מהמערכת השלטונית לכנסת – את זה אני לא קונה.

אורית זוארץ: לדעתי אפשר לעשות חשיבה מחודשת ולצאת מכאן עם בשורה.

אורית זוארץ: אנחנו נשמח לשמוע את נציג משרד האוצר איך אפשר גם באופן זמני עד שהוועדות תסיימנה את עבודתן למצוא פתרון, אולי לעשות דרך ארגונים או גופים שמטפלים.

אורית זוארץ: , יש גם את משרד הרווחה שעומד בדיוק באותו מצב וקושי לתת מענה למספר מאוד מצומצם של קורבנות סחר.

אורית זוארץ: אפשר לבדוק איך אפשר להעביר תקציבים מסעיף אחד לשני, ויש אפשרות לעשות את זה ואנחנו שומעים על כך במליאה מדי שבוע.

אורית זוארץ: איך אפשר לתת מענה?

אורית זוארץ: הרי דיברנו על 20, 30 קורבנות סחר.

יאיר זילברשטיין: אני חבר בוועדה של דוקטור טוביה חורב, אני לא חבר ולא כל כך מכיר את הוועדה האחרת - וועדת המשנה של המנהלים הכלליים, ולכן גם אני פחות מכיר את הנושא הספציפי הזה.

אורית זוארץ: אז על מה אתם מדברים בוועדת חורב אם לא על הנושא הספציפי הזה?

יאיר זילברשטיין: בוועדת חורב אנחנו עוברים קבוצה קבוצה, ויש הרבה קבוצות נזקקות וכל אחת עם הצרכים שלה.

אורית זוארץ: ואתם כורכים את קורבנות הסחר שנעברה כלפיהן עבירה בתוך מדינת ישראל באותה מקום, או שאתם מתסכלים עליהן בצורה דיפרנציאלית?

יאיר זילברשטיין: כעת וועדה אחרת מטפלת בהם.

אורית זוארץ: אתם לא מתעסקים עם קורבנות סחר בכלל?

רחל גרשוני: המנהל הכללי אמר שמאחר ויש צוות מיוחד, והצוות המיוחד הזה - - -

אורית זוארץ: איך אתם נותנים מענה למשרד המשפטים ולצרכים שעולים בצוות הבין משרדי כדי שיוכלו לקדם את הטיפול בסוגיה הזו בהקדם?

יאיר זילברשטיין: קודם כל הצוות צריך למסור את ההמלצות שלו, אנחנו לא שותפים לצוות ואנחנו נצטרך ללמוד את ההמלצות.

יאיר זילברשטיין: אחרי שהן תוגשנה נבחן איך אנחנו נתייחס אליהן.

יאיר זילברשטיין: אני חושב שברור כאן

יאיר זילברשטיין: שהנושא התקציבי הוא לא העיקר שבו, לא מדובר כאן על כמות קטנה של אנשים.

אורית זוארץ: אנחנו מדברים כאן על כמות קטנה של אנשים, דובר כאן על בין 20 ל- 30 קורבנות סחר שנעברה כלפיהן עבירה בתוך מדינת ישראל, אי אפשר להכניס אותן למקלט שהוקם על ידי מדינת ישראל כי הן מכורות לסמים נניח, אי אפשר להכניס למקלט אישה שמכורה לסמים ומצד שני משרד הבריאות לא מאפשר להן שום מסגרת של גמילה מסמים למרות שברוב המקרים ההתמכרות לסמים נעשתה בתוך המדינה.

יאיר זילברשטיין: אני חוזר ואומר שוב, אני לא מכיר את כל הנקודות ותת הנקודות שהוועדה הזאת דנה בהן.

יאיר זילברשטיין: אחרי שתהיינה ההמלצות הן תגענה למנהל הכללי של משרד המשפטים, אני מניח שהן תגענה גם אלינו, כאמור אנחנו לא חברים בוועדה הזאת.

יאיר זילברשטיין: אנחנו נבחן אותן ונראה מה אנחנו יכולים לעשות בנושא הזה.

יאיר זילברשטיין: אנחנו כן ננסה לשתף פעולה וננסה למצוא פתרונות.

יאיר זילברשטיין: כמו שאמרת בממשלה הכל זה עניין של סדרי עדיפויות, אנחנו שותפים בקביעת סדרי העדיפויות האלה ואנחנו לא אלה הבלעדיים שקובעים אותם.

אורית זוארץ: מנקודת מבטך כנציג האוצר, איפה קורבנות הסחר, הקבוצה המאוד קטנה והמאוד מצומצמת הזאת בתוך סדר העדיפויות שלכם?

יאיר זילברשטיין: אני לא רוצה לדרג את הקבוצה הזאת ביחס לקבוצות אחרות, אני לא חושב שזה - - -

אורית זוארץ: מדינת ישראל תעדפה אותה, אני רוצה לדעת איך משרד האוצר רואה אותה.

יאיר זילברשטיין: אני לא חושב שזה נכון שמשרד האוצר יתערב בנושא הזה.

אורית זוארץ: אתה בעצמך אמרת שאתם קובעים את סדר העדיפויות.

יאיר זילברשטיין: לא.

יאיר זילברשטיין: אני אמרתי שאנחנו שותפים.

אורית זוארץ: כשותפים מהי עמדתכם?

יאיר זילברשטיין: אנחנו שותפים.

יאיר זילברשטיין: אני לא רוצה להתייחס לקבוצה הזאת, ביחס לקבוצות אחרות.

אורית זילברשטיין: אבל זה הדיון.

אורית זילברשטיין: אני אמקד אותך - זה הדיון.

אורית זילברשטיין: הדיון הוא בקורבנות סחר ובמתן מענה לקורבנות סחר על ידי מדינת ישראל.

אורית זילברשטיין: אתה מייצג את האוצר ואמרת כאן לפני רגעים שאתם שותפים לקביעת המדיניות ואני רוצה להבין מה עמדתו של האוצר ביחס לקורבנות הסחר.

יאיר זילברשטיין: שוב.

יאיר זילברשטיין: אנחנו ננסה למצוא פתרונות אחרי שתהיינה המלצות סופיות, נבחן אותן וננסה למצוא מקורות נוספים לטובת הקבוצה הזאת או קבוצות אחרות בהתאם לסדרי העדיפויות שיקבעו.

יאיר זילברשטיין: אנחנו נהייה שותפים לזה.

יאיר זילברשטיין: אנחנו נלמד את הפתרונות, אני באמת לא מכיר.

יאיר זילברשטיין: אנחנו לא חברים בצוות הזה - - -

אורית זוארץ: הייתה לי צפייה שתגיעו מוכנים.

אורית זוארץ: זו צפייה מאוד בסיסית.

יאיר זילברשטיין: שמעתי את הדברים שנאמרו כאן, ולמדתי מה שיכולתי ללמוד קודם.

יאיר זילברשטיין: זה נושא מורכב שנמשך זמן רב.

יאיר זילברשטיין: אחרי שתהיינה ההמלצות ננסה למצוא את הפתרונות יחד עם המשרדים הרלוונטיים.

יאיר זילברשטיין: שוב, הכל יהיה בהתאם לסדרי העדיפויות.

יאיר זילברשטיין: אנחנו ננסה למצוא את הפתרונות הנדרשים.

יאיר זילברשטיין: מעבר לזה אני לא יכול לתת כאן שום הבטחות.

אורית זוארץ: אני אשמח אם לדיון הבא תבואו יותר מוכנים, ועם איזו עמדה ברורה בנוגע לקורבנות סחר, בעיקר לאור העובדה שממשלת ישראל החליטה שהיא קבוצה שיש לתעדף אותה ברמה הטיפולית, התקציבית והשיקומית.

יאיר זילברשטיין: הצוות המקצועי שאנחנו לא חברים בו עומד לסיים את עבודתו.

יאיר זילברשטיין: אני חושב שזה מוקדם מדי לבקש תשובות תקציביות.

אורית זוארץ: שלוש שנים זה לא מוקדם.

יאיר זילברשטיין: הוא עדיין לא סיים.

יאיר זילברשטיין: הצוות הוקם בלי נציגי משרד האוצר.

יאיר זילברשטיין: אנחנו לא חברים בצוות הזה.

איתן חי-עם: הבטחתי שאנחנו נזרז את פעילות.

אורית זוארץ: אולי מישהו ימות בדרך ואז מישהו יתעורר, אולי מישהו יפיץ איידס מבלי שהוא מקבל טיפול ואולי אז מישהו יתעורר.

אורית זוארץ: זה מדאיג אותי שבכל פעם שעולות סוגיות כאלה שצריך לתת להן מענה כדי למנוע בעיה אקוטית ולקחת אחריות אנחנו מסתתרים מאחורי וועדות וצוותים ולא ממש מפעילים את הסמכות שניתנה לנו.

אורית זוארץ: תודה לך ואני אשמח אם בפעם הבאה תבוא עם המדינות של משרד האוצר לגבי לקורבנות סחר.

רחל גרשוני: קודם כל לזכותו של נציג האוצר אני צריכה להגיד שבאמת הם לא שותפים לצוות הזה, אבל כן יש נציג אוצר בוועדת המנהלים הכלליים שאליו יוגשו מסקנות הצוות.

רחל גרשוני: הדבר השני שאני רוצה לומר, במקרים שיש סכנת חיים, לאישה יש מענה מסוים.

רחל גרשוני: אני חושבת שזה סעיף 11 לחוק זכויות החולה שכתוב במפורש "סכנת חיים, מקרה חירום זוכים לטיפול".

רחל גרשוני: הדבר השלישי, מציגים כל הזמן את וועדת חורב כוועדה עם נקודת מבט רחבה לעומת הצוות הבין משרדי הזה עם מבט צר.

רחל גרשוני: אני חושבת שניתן לראות את זה גם בצורה אחרת.

רחל גרשוני: לצוות הזה יש מבט יותר רחב מהבחינה שהוא חלק מהמאבק הבינלאומי בסחר בבני האדם.

רחל גרשוני: בסחר בבני אדם מודבר בנפגעי עבירה, זה לא מסתננים, הם לא מהגרי עבודה, לא אנשים שהיו פה כמה שנים והחוט המקשר בינהם הוא הזרות שלהם והתושבות שלהם.

רחל גרשוני: אלו נפגעי עבירה כל כך חמורה שהקהילה הבינלאומית נרתמה ביחד להילחם בנושא.

רחל גרשוני: הזכירו כאן את דוח מחלקת המדינה של ארצות הברית, הוא ביטוי לאחדות הבינלאומית בעניין הזה, עובדה שמדינת ישראל חתמה על שתי אמנות בינלאומיות בעניין.

רחל גרשוני: עובדה שמדינת ישראל אשררה את האמנות האלה.

רחל גרשוני: אנחנו מחויבים.

רחל גרשוני: לכן אני לא חושבת שהדרך הנכונה לראות את הסוגיה הזאת היא שלוועדת חורב יש נקודת מבט רחבה ובקורבנות הסחר צריכים לדון בוועדה שיש לה נקודת מבט על כל אוכלוסיית הזרות.

רחל גרשוני: אני לא חושבת שזה נכון בעוד שלצוות נקודת ראות צרה.

רחל גרשוני: זה לא אומר מה יוחלט בסוף אבל אני חושבת שלא זאת הנקודה.

רחל גרשוני: האוכלוסייה הזאת גם מבחינה מהותית שונה.

רחל גרשוני: אין מה לעשות.

אורית זוארץ: תודה לך עורכת הדין רחל גרשוני.

אורית זוארץ: הגברת ציפי רון בבקשה.

ציפי רון: זו הפעם הראשונה שאני משתתפת בדיון בוועדה הזאת.

ציפי רון: אני נשיאת איגוד נשים אקדמאיות ופעילה בנושא נשים במשך כמה שנים.

ציפי רון: לפני כמה שנים ארגנתי יום עיון בנושא של סחר בנשים והשפעתו במדינת ישראל.

ציפי רון: זה היה במרכז לאתיקה במשכנות שאננים, עורכת הדין רחל גרשוני הייתה אחת מהמשתתפות.

ציפי רון: אנחנו עמדנו אז על התופעה הזאת שמחלחלת לכל תחומי החיים שלנו בחברה בישראל, תופעה שמשפיעה על הצעירים ועל הנוער, יש לה ביטויים בספרות, יש לה ביטויים בשוק העבודה, יש לה ביטוי כמעט בכל תחום שאפשר לעלות על הדעת.

ציפי רון: אנחנו מדברים על מצב אנושי קשה מאוד שנקלענו אליו שלא ברצוננו.

ציפי רון: הטיפול של המדינה שעורכת הדין רחל גרשוני הזכירה קודם, של המשטרה, של הגורמים, של הוועדות וכן הלאה היו בגלל לחץ בינלאומי חזק וכבד מאוד שהופעל עלינו.

ציפי רון: לפני שהופעל הלחץ הבינלאומי הכבד מאוד שהיו לו ביטויים בתחומים רבים, אי אפשר להגיד שהייתה התגייסות גדולה מדי להתמודד עם הבעיה הזאת.

ציפי רון: בעצם נקלענו למצב שהוא קשה מאוד.

ציפי רון: אם נסתכל על הנתונים, מדובר כאן בסך הכל על מספרים קטנים מאוד של נשים שצריכות את הטיפול בנושא הזה, צריכות את העזרה ולכן אני הייתי מאוד מבקשת ראשית מנציגי משרדי הממשלה לקצוב זמן.

ציפי רון: כלומר מתי מקבלים תשובה עניינית בעניין הזה.

ציפי רון: מעבר לזה יש גם העניין התקציבי.

ציפי רון: ישנן כל מיני דרכים למצוא את התקציב, שהוא בסך הכל זעום, כדי להתמודד עם העניין הזה.

ציפי רון: אני מאוד מכבדת את הוועדות הבין המשרדיות, ואת הנציגויות של משרדי הממשלה וכן הלאה.

ציפי רון: מדובר כאן על בעיה אקוטית שבעצם אומרת מי אנחנו, מה אנחנו, ואיך אנחנו מתנהגים לזולת ואיזו אחריות אנחנו לוקחים על קבוצת נשים שהגיעה לפה שלא מרצונה ולא בטובתה ושנפגעה קשות.

ציפי רון: אני חוזרת ואומרת שאני מבקשת לקצוב זמן.

ציפי רון: מתי יש תשובה, מי מטפל וכן הלאה, ולא יותר מפרק זמן מסוים כי זה דבר שצריך לפתור אותו.

ציפי רון: אי אפשר להתלות אותו בטיפול במהגרי עבודה, בפליטים מכל מיני כיוונים שהגיעו לכאן כי הם רצו להגיע לפה, כי הם בחרו להגיע הנה כי חפשו דברים אחרים.

ציפי רון: יש כאן בעיה נפרדת, מקרה פרטי שצריך למצוא לו את הפתרון הכי מהר שאפשר.

ציפי רון: תודה.

איתן חי-עם: ציינו כאן את הטיפולים מצילי חיים.

איתן חי-עם: זה יותר רחב כי בעצם כל מי שמגיע לחדר מיון מטופל, וכאן המקום להגיד משהו לזכות האוצר שעוזר לנו.

איתן חי-עם: אני יושב מול מנהלי בתי חולים שנפתחים להם גירעונות, הם מטפלים באנשים שאף אחד לא משלם עבור הטיפולים בהם.

איתן חי-עם: לבסוף בעזרת האוצר ובעזרת ספיגת בתי החולים ומשרד הבריאות סוגרים.

איתן חי-עם: זה לא רק כשבנאדם הולך למות אלא כשהוא מרגיש מצוקה ומגיע לחדר מיון, לשמחתי במדינת ישראל, אומנם שואלים אבל לא עושים עם זה שום דבר, שואלים אם יש לו ביטוח, לאיזו קופה הוא שייך ומטפלים בו ורק אחר כך באים אלי מנהלי בתי חולים.

איתן חי-עם: כמו שהזכרתי בעזרת האוצר אנחנו סוגרים את זה.

איתן חי-עם: את צודקת, הם לא באשמתם, אני מצטער שאני אומר משהו שאולי מרגיז את כולם, גם הילדים בבתי החולים למשוגעים אף אחד מהם לא בחר להיוולד, אף אחד מהם לא בחר להיות במצב הזה ואנחנו צריכים גם לטפל בהם.

איתן חי-עם: היריעה עצומה.

איתן חי-עם: להגיד לי תן תקציב לזה, תקציב לזה, אני לא יודע איך עושים את הדיפרנציאציה, אני מאוד רוצה לעזור לכולם ואני גם משתדל לעזור לכולם.

איתן חי-עם: ברגע שהוועדה תשים את ההמלצות ויחד עם ההמלצות של וועדת המנהלים הכלליים לגייס גם את האוצר וגם את כל מי שצריך.

איתן חי-עם: אנחנו נמתין למסקנות הוועדה.

איתן חי-עם: לאור מה שנאמר פה הבטחתי שאני אדאג לזרז ככל שניתן את הוועדה שתיתן את המסקנות וניישם אותן.

רחל גרשוני: הדרך שדברים אחרים זכו לפתרון היא לא דרך התקציבים של המשרדים.

רחל גרשוני: המקלט למשל מתוקצב ייעודית על פי החלטת ממשלה.

רחל גרשוני: ואת זה רוצים לעשות.

רחל גרשוני: אני מאוד מאוד מודעת למצוקות של משרד הבריאות, מאוד מאוד מודעת לכך שדוקטור מיכאל דור למשל ממש עוזר כמיטב ליכולתו, הוא באמת עושה כמיטב יכולתו.

רחל גרשוני: אבל הדרך שבה פתרנו דברים כאלה בעבר זה הייתה באמצעות תקציבים ייעודיים.

רחל גרשוני: הממשלה צריכה להחליט.

אורית זוארץ: יש פתרונות ביניים שזה בסמכות השר, השר יכול לקבל החלטה וגם בסמכות האוצר לתת מענה בעיקר כשמדובר במקרה הזה של האחריות שלנו כמדינה, ועל הביקורת הקשה על מדינת ישראל, לא רק מארצות הברית אלא גם בעולם מדינת ישראל נתפסת כמדינת ייעד ומדינת מקור לקורבנות סחר.

אורית זוארץ: יש כאן נושא שיש לטפל בו בחשיבות הראויה ולא לכרוך אותו כי כל הזמן חוטאים במקום הזה.

אורית זוארץ: זה מאוד נוח לכרוך את העובדים הזרים יחד עם מסתננים, עם ילדי העובדים הזרים ועם קורבנות הסחר ולהגיד שעד שלא נסיים את הטיפול הכולל לא נטפל בהם.

אורית זוארץ: אני לא רוצה לחזור על כך שהמדינה החליטה שאת הקבוצה הזאת יש לתעדף.

אורית זוארץ: אני אסכם את הפניה שלנו אליכם משרד הבריאות.

אורית זוארץ: הוועדה פונה אל משרד הבריאות להסדיר את המעמד הזמני של קורבנות הסחר.

אורית זוארץ: משרד הפנים מסדיר את מעמדם אבל לגבי התייחסות לקבוצה זו במשרד

אורית זוארץ: כם לצורך מתן שירותי הבריאות הן במקלט והן מחוץ לו.

אורית זוארץ: כמו גם התהליך השיקומי שמהווה בסיס להצלחתו של תהליך החזרה.

אורית זוארץ: עובדים על התכנית הזאת במשרד המשפטים כי המטרה היא להחזיר חזרה לארצות המוצא את קורבנות הסחר לאחר תהליך שיקומי נורמטיבי.

אורית זוארץ: הוועדה פונה למשרד למצוא פתרון לקבלת טיפול גמילה פיזי לקורבנות הסחר.

אורית זוארץ: גמילה מאלכוהול ומסמים.

אורית זוארץ: זה תנאי הכרחי לכניסה לתהליך שיקומי במסגרת המקלט.

אורית זוארץ: הן נופלות בין הכיסאות והן לא יכולות לקבל את השיקום שמגיע להן, משרד הפנים הסדיר את מעמדן.

אורית זוארץ: מצד שני אין שום מסגרת שיכולה לקלוט אותן לטיפול של גמילה.

אורית זוארץ: הוועדה פונה למשרד הבריאות להסדיר את הנגישות לטיפולים הנדרשים הממומנים על ידי משרד הבריאות והמחייבים הסדרת ביטוח מקיף לקורבנות סחר עבר.

אורית זוארץ: זו קבוצה קטנה - קבוצה מצומצמת.

אורית זוארץ: יש אפשרות להסדיר את זה כמו שעשו עם קבוצות חריגות.

אורית זוארץ: בסמכות שר הבריאות להשתמש בהחרגת אוכלוסייה ולתת הנחיה להתקין הנחיה עוד בטרם התקבלו החלטות של הוועדה שהוקמה.

אורית זוארץ: שר הבריאות יכול לקבוע שקופות החולים תהיינה חייבות להעניק ביטוח לקורבנות הסחר או לקבוע שקורבן הסחר תהייה זכאית לקבל שירותי בריאות וביטוח רפואי בהגבלות מסוימות.

אורית זוארץ: כמובן את באשרת ב' 1 ליצור החרגה במסגרת המשרד.

אורית זוארץ: ניתן לעשות את זה גם עם משרד הרווחה ובכך לתת מענה הולם לאותן קבוצות ייחודיות.

אורית זוארץ: נשמח אם תבחנו את הנושא הזה לבקשתנו.

אורית זוארץ: כמו גם הצגת מסקנות הביניים לקראת סוף המושב.

אורית זוארץ: אני מבינה שאליך אני צריכה לפנות עורכת הדין רחל גרשוני.

רחל גרשוני: אל דוקטור מיכאל דור.

רחל גרשוני: הוא יושב ראש הצוות.

נתן סמוך: המסקנות תגענה למנהל הכללי של משרד המשפטים.

אורית זוארץ: אנחנו נוציא פניה למנהל הכללי של משרד המשפטים כדי שיעביר אלינו את המסקנות ויקדם את מסקנות הוועדה שטיפלה בקורבנות הסחר כדי שנוכל לממש הלכה למעשה את המסקנות ואת ההמלצות שהועלו.

אורית זוארץ: אני מודה לכולם על ההשתתפות שלכם בדיון, הישיבה נעולה.